Xitoyda COVID-19’ga qarshi ommaviy emlash boshlandi

Xitoyda o‘n minglab odamlar hali sinovdagi koronavirus vaksinasi bilan emlandi, deb xabar bermoqda “Korrespondent”.

Biroq vaksinaning xavfsizligi va samaradorligi hali isbotlanmagan. Xitoyliklar ushbu vaksinani iyul oyidan boshlab qabul qilishni boshlagan.
Xitoy milliy sog‘liqni saqlash komissiyasi a’zosi Chjen Chjunvey Xitoy vaksinasi odamlarda qo‘llashdan oldin JSST tomonidan qo‘llab-quvvatlanganligini aytdi. Xavfli kasblarga ega bo‘lgan ba’zi odamlar, masalan, tibbiyot xodimlari vaksinani 22-iyuldan boshlab qabul qilgan.
Chjen Chjunvey vaksinaning klinik sinovlari paytida jiddiy nojo‘ya ta’sirlar aniqlanmaganini ta’kidladi.
O‘z navbatida JSST Xitoyga “favqulodda vaziyatlarda vaksinadan foydalanish uchun ichki ruxsatnoma” berganligini, bu davlatning ixtiyoriga binoan berilgan va tashkilot tomonidan tasdiqlanmaganligini ma’lum qildi.
Ma’lum qilinishicha, 11 ta koronavirus vaksinasi Xitoyda klinik sinovlardan o‘tmoqda. Xitoyning to‘rtta vaksinasi allaqachon klinik sinovlarning uchinchi bosqichiga o‘tgan.
Avvalroq Xitoyning Anhui ZhifeiLongcom Biopharmaceutical kompaniyasi O‘zbekistonga koronavirus vaksinasi sinovlarida qatnashishni taklif etgandi. Shuningdek, O‘zbekistonda Rossiya yoki Xitoy vaksinasini xarid qilish masalasi muhokama qilinayotgani haqida xabar berilgandi.